II lugemine

**EELNÕU 2022/58-1**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | JK |
| revisjonikomisjon | X |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

MÄÄRUS

### 31. märts 2022 nr

Konkursi „Kaunis Viljandi“ juhend

Määrus kehtestatakse kohaliku omavalitsuse korralduse seaduse § 6 lõike 3 punkt 2 alusel Viljandi linna esteetilisema elukeskkonna loomiseks.

1. Konkursi eesmärk
   1. Konkursi “Kaunis Viljandi” (edaspidi konkurss) eesmärgiks on Viljandi linna kinnistute omanike ja elanike kaasamine ning tunnustamine Viljandi linnaruumi heakorrataseme tõstmisel ja visuaalselt kaunimaks muutmisel.
2. Konkursi korraldus
   1. Konkursi korraldustoimingud ja kokkuvõtted teeb ning tulemusi hindab Viljandi Linnavalitsuse (edaspidi linnavalitsus) korraldusega kinnitatud komisjon. Konkursi tulemused kinnitatakse linnavalitsuse korraldusega.
   2. Konkursi läbiviimise eest vastutab komisjoni esimees.
   3. Konkursil võivad osaleda kõik kinnistud ja ehitised, millel on Viljandi linnas konkursi toimumise aasta 15. septembril kehtiv kasutusluba. Konkursil ei hinnata kinnistuid ja ehitisi, mille korrastamisel või püstitamisel on rikutud head ehitustava või õigusakte. Konkursil ei osale Viljandi linnale kuuluvad kinnistud (va kinnistud, millele on seatud hoonestusõigus) ja hooned.
   4. Ettepanekuid konkursil osalemiseks võib esitada igaüks.
3. Hindamise läbiviimine
   1. Komisjon hindab kinnistuid ja ehitisi üldkasutatavalt territooriumilt (nt tänavalt, pargist vms) vaadatuna.
   2. Hinnatakse kinnistu ja ehitiste visuaalset ning arhitektuurset terviklikkust sh värvilahendust, haljastust (sh looduslikku mitmekesisust), üldist heakorda, ehitiste sobitumist keskkonda, väikevorme jm kujunduslikke elemente. Uusehitiste kategoorias pööratakse erilist tähelepanu arhitektuuri kaasaegsusele.
   3. Konkursi parimad selgitatakse välja järgmistes kategooriates:
      1. korterelamu,
      2. pereelamu või ridaelamu,
      3. uusehitis,
      4. renoveeritud ehitis,
      5. ühiskondlik hoone või ärihoone,
      6. tootmishoone,
      7. aiakujundus,
      8. avalikus kasutuses haljasala,
      9. piire,
      10. ajutine keskkond (teos või objekt, mis ei ole loodud kestma üle ühe aasta),
      11. värvilahendus.
4. Preemiate määramine
   1. Preemiate arv ning võimalikud eripreemiaid sõltuvad osalemise aktiivsusest ja tulemustest. Preemiad võivad olla esemelised, kinkekaardid kui ka rahalised. Lisaks võib linnavalitsus välja anda Viljandi linna tunnuskirju ilma preemiata.
   2. Ühiskondlike hoonete ning äri- ja tootmishoonete kategoorias preemiaid ei määrata, parimaid tunnustatakse Viljandi linna tunnuskirjaga.
   3. Preemiad ja tunnuskirjad määratakse pere- ja ridaelamute kategoorias kinnistu omanikele, korterelamute kategoorias korteriühistule.
   4. Iga kategooria parima preemiaga kaasneb lisaks Viljandi linna tunnuskirjale ka hoone seinale kinnitatav „Kaunis Viljandi“ emailmärk.
   5. Komisjon võib teha ettepaneku tunnustada hoone projekteerinud arhitekti.
   6. Preemia ja/või tunnuskirja saanud kinnistu ei osale konkursil samas kategoorias 5 aasta jooksul talle preemia ja/või tunnuskirja määramisest arvates.
   7. Komisjon esitab linnavalitsusele ettepanekud konkursi tulemuste kinnitamiseks hiljemalt 1. novembriks.
   8. Kõikide kategooriate parimad kutsutakse linnapea vastuvõtule, kus antakse üle konkursi preemiad, märgid ja tunnuskirjad. Konkursi tulemused avalikustatakse Viljandi linna koduleheküljel.
5. Rahvalemmiku valimine
   1. Peale konkursi tulemuste kinnitamist linnavalitsuse poolt pannakse rahvalemmiku leidmiseks hääletusele kõik kategooriates korterelamu, pereelamu või ridaelamu, uusehitis ja renoveeritud ehitis preemia saanud kinnistud ja ehitised.
   2. Rahvahääletusele pannakse need kinnistud, mille hääletusele panekuga on kinnistu omanik nõus.
   3. Hääletus toimub elektrooniliselt e-keskkonnas.
   4. Hääletuse kestvus on 14 kalendripäeva.
   5. Linnaelanike hääletusel saab osaleda iga vähemalt 16-aastane isik, kelle elukoht on Eesti rahvastikuregistri andmetel hääletuse väljakuulutamise kuupäeva seisuga Viljandi linnas.
   6. Iga hääletusel osalev isik saab hääletada ühe kinnistu/ehitise poolt.
   7. Linnavalitsus teatab hääletamise koha, kus saab hääletada isik, kellel ei ole elektroonilise hääletamise võimalust.
   8. Rahvalemmiku tiitli saab kinnistu või ehitis, mis saab hääletusel kõige rohkem hääli.
   9. Rahvalemmiku tiitli võitjale antakse Viljandi linna tunnuskiri.
6. Rakendussätted
   1. Tunnistada kehtetuks Viljandi Linnavolikogu 30.05.2019 määrus nr 47 „Konkursi „Kaunis Viljandi“ juhendi kinnitamine“ ja Viljandi Linnavolikogu 30.03.2007 määrus nr 41 ’Konkursi “Värvid linna” juhendi uue redaktsiooni kinnitamine’.
   2. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja(d): Age Alas, Kristi Kangilaski

**Esitatud:** 14.03.2022

**Esitaja:** Viljandi Linnavalitsus **Ettekandja:** Kalvi Märtin

**Lk arv:** 4

**Hääletamine:** nõudmisel

Seletuskiri

**Konkursi „Kaunis Viljandi“ juhend**

Eelnõu eesmärk on ühendada kaks samalaadset konkurssi [„Kaunis Viljandi“](https://www.riigiteataja.ee/akt/405062019002) ja „Värvid linna“ , et luua üks loogiline ja lihtne kord, mille alusel kaasata ja tunnustada Viljandi elanikke linna kaunimaks muutmisel.

Kohaliku omavalitsuse korralduse seaduse § 6. (Omavalitsusüksuse ülesanded ja pädevus) lõige 1 ütleb, et omavalitsusüksuse ülesanne on korraldada vallas või linnas muuhulgas heakorda kui need ülesanded ei ole seadusega antud kellegi teise täita. Määruse eesmärk on eelkirjeldatud paragrahvi alusel kaasata kinnistu omanikke Viljandi linnaruumi heakorrataseme tõstmisse ja visuaalselt kaunimaks muutmisse ning neid selle eest tunnustada.

Konkursside ühendamise vajadus tuleneb:

* muutustest, mis ajaga olemasolevatesse kordadesse on tekkinud,
* konkursside ühtsest linnaruumi käsitlemisest,
* tehtava töö ajaressursi kasutuse optimeerimisest,
* linnakeskkonna preemiakategooriate täpsustamise vajadusest.

Uus kord ühendab kaks samasisulist linnaruumiga tegelevat konkurssi, milledel mõlemal on oma komisjon, mille liikmed osaliselt kattuvad. 2019. aastal muudeti “Lilled linna” konkurss (keskendus konkreetselt suve- ja püsilillede kasutusele) “Kaunis Viljandi” konkursiks eesmärgiga hinnata ka üldist heakorda ning muid kujunduslikke elemente peale lillede. Sellega lähenesid kahe praegu ühendatava konkursi eesmärgid ning viimaste aastate jooksul on töö käigus selgunud kahe eraldi konkursi ühendamise mõttekus, kuna ehitis ja selle keskkond on lahutamatult seotud ning sama töö saab ära teha kahe komisjoni asemel üks.

Uues korras on kahe konkursi preemiate kategooriad ühendatud ning täpsemini välja toodud. Seega on preemiate jagamise põhjused nii osalejatele ja ka komisjonile selgemini määratletud. Kuna mõlema konkursi läbiviimiseks kasutatakse üht eelarvet, on konkursside ühendamisel võimalus mõlemat konkurssi loogilisemalt rahastada.

Mõlemad konkursid on Viljandi elanike hulgas populaarsed ja nad mõlemad täidavad sama eesmärki. Konkursi kaudu/abil on linnavalitsuse ja elanike vahel side, mis omakorda mõjutab positiivselt Viljandi elukeskkonda. Vahetatakse erialaseid oskusi, teadmisi ja ideid. Tänu tulemuste avalikustamisele on ülevaade linnaruumi positiivsetest muutustest ja sellesse panustavatest omanikest.

**II lugemine**

17. veebruari volikogu istungil saadeti konkursi „Kaunis Viljandi“ juhend II lugemisele järgmiste muudatusettepanekutega:

1. Reglementeerida ära komisjoni liikmed.

2. § 3 lõige 2 lisada „haljastust (sh looduslikku mitmekesisust ja elurikkust)“.

3. § 3 lõige 3 punkt 10 lisada „ajutine keskkond (teos või objekt, mis ei ole loodud kestma üle ühe aasta).

4. Kaaluda konkursi raames rahva lemmiku valmist, valimine toimuks kategooriate üleselt. Ettepanek on viia hääletus läbi e-keskkonnas.

5. Lisada konkurss „Kauneim jõuluvalgustus Viljandis“.

Viljandi Linnavalitsus otsused

* + - 1. Mitte lisada komisjoni koosseisu volikogu määrusesse. Selline tava üldiselt puudub. Kuna komisjoni koosseis võib aja jooksul muutuda tõenäolisemalt kui konkursi juhend, siis selle muutmiseks volikogu otsust saada on oluliselt pikaajalisem protsess kui valitsuse korraldusega koosseisu muuta. Samas kinnitas valitsus protokollilise otsusega põhimõttelise komisjoni koosseisu:
    1. linnavalitsuse liige (komisjoni esimees) Liis Aedmaa,
    2. peaarhitekt-arhitektuuriameti juhataja,
    3. linnakunstnik,
    4. haljastuse ja heakorra spetsialist,
    5. keskkonnaspetsialist,
    6. kultuuriväärtuste spetsialist
    7. projektide ja järelevalveteenistuse juht.

Komisjoni töös kutsutakse osalema üks eelmisel aastal samal konkursil preemia saanutest.

Valitsuse või volikogu soovil võib lisada isikuid, kes on pädevad konkursiga käsitletud valdkondades.

2. § 3 lõikesse 2 on alles jäetud vaid mõiste “looduslik mitmekesisus” kuna mõisted “looduslik mitmekesisus” ja “elurikkus” on sünonüümid ja ühte asja kaks korda ei ole mõistlik korrata.

* + - 1. § 3 lõige 3 punkt 10 lisamine „ajutine keskkond (teos või objekt, mis ei ole loodud kestma üle ühe aasta)“ on mõistlik, kuna kategooria nimetus tekitas küsimusi mitmes komisjonis ning nii on selgem ka linnakodanikele.

4. Panna hääletusele korterelamu, pereelamu või ridaelamu, uusehitiste/renoveeritud ehitiste kategooria parimad peale valitsuse korralduse kinnitamist kinnistuomaniku nõusolekul, et leida rahvalemmiku tiitli saaja. Rahvalemmiku leidmiseks on lisatud eraldi peatükk (§ 5).

5. Mitte toetada ideed tekitada eraldi uus konkurss nimega “Kauneim jõuluvalgustus Viljandis”. See võib tekitada linnaruumis konkursi eesmärgile vastupidise efekti. Jõuluvalgustuse “ilu” ja idee tekitab mitmeid eetilisi ja esteetilisi küsimusi.

Kulu suurus eelarvele ei muutu, senini on mõlema konkursi preemiafond olnud samal eelarvereal ning preemiateks jagatakse eelarvereal olemasolev summa.

(allkirjastatud digitaalselt)

Age Alas

haljastuse ja heakorra spetsialist

(allkirjastatud digitaalselt)

Kristi Kangilaski

linnakunstnik